চ্যাম্পিয়ন্স লিগের রূপকথার জয়ের পর বার্সেলোনার সমর্থক এবং সতীর্থদের জন্য বার্তা রাখলেন লিওনেল মেসি। সোশ্যাল নেটওয়ার্কিং ওয়েবসাইটে মেসি লিখেছেন, ‘চেষ্টা, মানসিকতা আর তীব্র ইচ্ছে থাকলে কিছুই অসম্ভব নয়’।
উদ্বুদ্ধ করা বার্তার পাশাপাশি, প্যারিস সঁ জরমঁ ম্যাচে অসম্ভবকে সম্ভব করে দেখানোয় মেসি কুর্নিশ জানিয়েছেন টিমমেটদেরও। লিখেছেন, ‘টিম অসাধারণ খেলল। দারুণভাবে পাশে ছিলেন সমর্থকরাও’। আসলে ম্যাচ শেষ হওয়ার পর দু’দিন কাটতে চললেও বার্সেলোনা মহাতারকার ঘোর যেন কাটছে না। ম্যাচের শেষে যে অ্যাড্রিনালিন ক্ষরণ থেকে বিজ্ঞাপন বোর্ডে চড়ে হুঙ্কার দিয়েছিলেন, ‘‘আমরাও পারি,’’ সেই উপচে পড়া উচ্ছ্বাসের জেরই যেন বজায় রয়েছে শুক্রবার পোস্ট করা তাঁর সেই  বার্তায়। 
এদিকে, অবিশ্বাস্য জয়ের পর বার্সেলোনার উৎসব চলছেই। পার্টির আরও কারণ ছিল কাতালান ক্লাবের ক্রোয়েশীয় মিডফিল্ডার ইভান রাকিতিচের জন্মদিন। ২৯ বছরে পা রাখা ফুটবলারের জন্য কেক, বেলুনে পার্টি সাজিয়েছিলেন তাঁর স্ত্রী র‌্যাকেল মাউরি। সঙ্গে যেন জন্মদিনেরই উপহার। বার্সার সঙ্গে ২০২১ পর্যন্ত নতুন চুক্তি সই করলেন রাকিতিচ। 
ঐতিহাসিক ম্যাচে ইতিহাস গড়েছেন বার্সেলোনা সমর্থকেরাও। বিজয়হুঙ্কারে আক্ষরিক মাটি কাঁপিয়ে! সের্জি রবার্তোর ৯৫ মিনিটে শেষ গোলের পরেই স্টেডিয়াম গর্জে উঠেছিল। তাতেই কেঁপে যায় পাঁচশো মিটার দূরের পৃথিবী বিজ্ঞান কেন্দ্র জউম আলমোরা ইনস্টিটিউট অব আর্থ সায়েন্সেস’এ রাখা সিসমোগ্রাফ। রিখটার স্কেলে সেই কম্পনের মাত্রা ১! বিজ্ঞানের ভাষায় যা ‘মাইক্রো আর্থকোয়েক’! 
তবুও বিতর্ক থাকছে। বার্সা সমর্থকদের মাঠে ঢোকা নিয়ে তদন্তের নির্দেশ দিয়েছে উয়েফা। জরিমানাও হতে পারে ক্লাবের। অন্যদিকে, লুইস সুয়ারেজের ডাইভ মেরে পেনাল্টি আদায় নিয়েও সরব একটা মহল। শোনা যাচ্ছে, রেফারি জেনিজ আয়টেকিনের উপর উয়েফা নাকি বিরক্ত। তাঁকে চ্যাম্পিয়ন্স লিগে আর ম্যাচ দেওয়া হচ্ছে না।